**NASPROTJA**

Pripomočki:

* žoga

Število igralcev:

* 3 ali več

Navodilo:

Igralci se posedejo v krog in si podajajo žogo. Prvi igralec pove eno skrajnost, na primer vroče, mokro, črno… Igralec, ki  prejme žogo, pove nasprotje (mrzlo, suho, belo…) in pove novo skrajno besedo.

**SKRIVNOSTNA ŠKATLA**

Pripomočki:

* škatla za čevlje,
* poljubni predmeti.

Število igralcev:

* 2 ali več

Navodilo:

V škatlo (npr. škatlo za čevlje) položimo "skrivnostni" predmet (svinčnik, lepilni trak, kuhinjsko krpo...) in jo zapremo s pokrovom. Igralci lahko škatlo zgolj premikajo, stresajo in poslušajo zvoke, ki jih povzroča predmet. Poskušamo ugotovi, kaj je v škatli.

**TABORJENJE**

Število igralcev:

* poljubno

Navodilo:

Prvi igralec reče: “Jaz grem na taborjenje. S seboj bom vzel…” Igralec si izbere namišljen **poljuben predmet**, ki bi ga vzel na taborjenje, na primer šotor. Naslednji igralec nadaljuje igro tako, da uporabi zadnjo črko izbranega predmeta predhodnega igralca.

**KDO SEM JAZ**

Število igralcev:

* poljubno

Navodilo:

Nekdo pove, da je oseba, žival, stvar ali kraj. Ostali igralci nato postavljajo vprašanja (Ali si rdeč? Ali lajaš? Ali si v Sloveniji? Te lahko pojem?...). Odgovor je lahko izključno da ali ne. Za večjo enakopravnost lahko vsakemu igralcu dodelimo le eno vprašanje naenkrat. Zmagovalec začne naslednjo igro.

**PRIPLULA JE LADJA**

Pripomočki:

* žogica

Število igralcev:

* poljubno

Navodilo:

Igralce povabimo v krog in povemo navodilo za igro: Žogico bom vrgel/vrgla enemu izmed vas in rekel/rekla: »Priplula je ladja polna ...M.« Glas, ki ga slišite vam pove, da se mora predmet, ki ga je pripeljala ladja, začeti na slišani glas, predmet pa pove tisti, ki mu vržem žogico. Nato žogico vrnete meni. Izpade tisti, ki se ne spomni besede na zahtevani glas. Zmagovalec je tisti, ki se je vedno pravočasno spomnil in povedal besedo na zahtevani glas.

**VERIŽNA MIMIKA**

Število igralcev:

* poljubno

Navodilo:

Najprej nekaj udeležencev pošljemo iz sobe, nato se dogovorimo za neko kratko opravilo, ki ga je mogoče prikazati z mimiko (npr. previjanje otroka, pranje slona, zamenjava avtomobilske gume ipd.). Nato pokličemo enega od prostovoljcev mimikov. Nekdo mora temu brez vseh pripomočkov prikazati opravilo, ki ga ta potem posreduje naslednjemu in tako do konca. Vsak prenese tako, kot je razumel. Na koncu voditelj vpraša vsakega od mimikov, kaj je po njegovem mnenju hotel pokazati njegov predhodnik. Odgovarjajo v obratnem vrstnem redu kot so prikazovali opravilo. Prvi igralec na koncu nato še enkrat pokaže celotno opravilo.

**GREMO NA MORJE**

Število igralcev:

* poljubno

Navodilo:

Vsak na potovanje vzame samo predmet s prvim glasom svojega imena. Npr. Meni je ime Lili, zato bom vzel na pot letalo. Igro nadaljujemo v krogu.

**DETEKTIVI**

Število igralcev:

* poljubno

Navodilo:

Eden od igralcev je detektiv in si dobro ogleda ostale igralce, kako so oblečeni. Nato zapusti prostor. Medtem morajo ostali igralci nekaj na sebi spremeniti. Detektiv pa mora uganiti, kaj si je kdo spremenil. Lahko je tudi več detektivov.

**VROČE - HLADNO**

Število igralcev:

* poljubno

Navodilo:

Eden izmed učencev gre iz razreda, da medtem drugi skrijejo znan predmet. Ko se igralec vrne, ga drugi usmerjajo z vzkliki VROČE (če se je predmetu približal) in HLADNO (če se je od predmeta oddaljil).

**KONČAL SEM**

Število igralcev:

* vsaj 2

Navodilo:

Ko eden izmed igralcev konča delo, se lahko zamoti tako, da na list papirja nariše preprosto risbico. Nato list raztrga na npr. 8 delov. Raztrgan list da drugemu igralcu, ki sestavi sestavljanko. Na list lahko tudi kaj napišejo.

**ME PREPOZNAŠ**

Pripravi list in pisalo. Starš bere opise predmetov. Pri vsakem namigu zapiši/nariši predmet, za katerega meniš, da ga opisuje.

|  |  |
| --- | --- |
| Je enake barve kot sonce. Raste v toplih krajih. Je sadje. Je kislega okusa. To je:  | Ima 4 noge. Lahko je iz plastike. Imamo jo v različnih prostorih. Najpogosteje za njo jemo.To je: |
| Večina ljudi takrat spi. Za njo je značilna črna barva. Beseda je iz treh črk.Je nasprotje dnevu.To je:  | Je stavba.V njej so otroci in odrasli.V njej spoznamo veliko prijateljev.Tam se naučimo kaj novega.To je:  |

**SLIŠIM IN SI ZAPOMNIM**

Pripravi list in pisalo. Starš prebere besede. Zapomni si čim več besed in jih zapiši/nariši ali glasno ponovi v eni minuti.

LEV, KOS, KOST, LAS, OMARA, AVTOMOBIL, TORBA, KOVANEC, LUČ, MEH, HRAST, LIST, DUH, BANANA, SVEČA. LISICA, ZIMA, GROM, LUNA, ČEBELA, GLAVA.

**TRENING ZA MOŽGANČKE**

Pripravi list in barvice ter sledi starševim navodilom. Navodila so podana le enkrat.

1. Na sredino lista nariši sonce.
2. Nariši oblak. Napiši svoje ime.
3. Z zeleno barvo nariši drevo. Na drevesu nariši tri jabolka. Obkroži svoje ime.
4. Pod drevesom nariši mačko. Prečrtaj sonce. Poveži oblak in drevo. Nad soncem napiši svoj priimek.

**POVEJ BESEDE**

Pripravi list in pisalo ter sledi starševim navodilom.

1. Povej 3 besede, ki se začnejo na črko M.
2. Povej 1 besedo, ki vsebujejo črko O.
3. Povej 3 besede, ki se končajo na črko A.
4. Povej 2 besedi, ki poimenujejo tekočine.
5. Povej 5 besed, ki poimenujejo predmete v kuhinji.
6. Povej 5 besed, ki poimenujejo predmete s kolesi.
7. Povej 4 besede, ki poimenujejo vremenske pojave.

**VIRI IN LITERATURA**

<http://igramose.blogspot.com/p/jezikovne-igre.html>

<http://igramose.blogspot.com/p/matematicne-igre.html>

<https://siol.net/trendi/ustvarimo-boljsi-svet/zakaj-ne-bi-druzabne-igre-izdelali-kar-sami-11980>

<https://www.iskreni.net/vsebine/zivljenjski-slog/igrajmo-se-seznam-zabavnih-iger-za-vso-druzino-na-enem-mestu>

<https://citymagazine.si/clanek/najboljse-igre-za-otroke-doma-v-casu-samoizolacije-in-karantene/>

Pripravila: Anja Bembič